মেয়র জাহাঙ্গীর আলম তাঁর বক্তব্যে বলেন, আমি নগরবাসীকে বলেছিলাম একটি সুন্দর পরিকল্পিত নগরী উপহার দেব। নগরবাসী আমাকে বিশ্বাস করেছে, সেই বিশ্বাসের মর্যাদা আমি রাখব ইনশা আল্লাহ। প্রধানমন্ত্রী শেখ হাসিনার নৌকাকে ভালোবেসে গাজীপুরের জনগণ আমাকে যে আশায় ভোট দিয়ে বিজয়ী করেছে, আমি তাদের এই আশার প্রতিফলন ও প্রতিদান দেওয়ার চেষ্টা করব। সবাইকে নিয়েই একটি বাসযোগ্য শহর গড়ে তুলব। সব মানুষ যেন নিরাপদে ঘুমাতে পারে এবং কর্মস্থলে যেতে পারে সে ব্যাপারে পদক্ষেপ নেওয়া হবে। তিনি গাজীপুরকে গ্রিন ও ক্লিন সিটি হিসেবে গড়তে তুলতে সবার সহযোগিতা কামনা করেন।